钦定古今图书集成/明伦汇编/闺媛典/第121卷 > 郑伯文妻丁氏〈白氏附〉
## 钦定古今图书集成/明伦汇编/闺媛典/第121卷 > 郑伯文妻丁氏〈白氏附〉

按《元史列女传》：“丁氏，新建郑伯文妻也。大德间，伯文
病将没，丁氏与诀曰：‘妾自得侍巾栉，誓与偕老。君今
不幸，疾若是，脱有不讳，妾当从。但君父母已老，无他
子妇侍养，妾苟复自亡，使君父母食不甘味，则君亦
不瞑目矣。妾且忍死以奉其馀年，必不改事他人，以
负君于冥冥也’。”伯文卒，丁氏年二十七，居丧哀毁。服
既除，父母屡议夺嫁之。丁氏每闻必恸哭曰：“妾所以
不死者，非苟生有他志也，与良人约，将以事舅姑耳。
今舅姑在堂，固无恙，妾可弃去而不信于良人乎？”父
遂止。舅姑尝病，丁氏夙夜护视，衣不解带。及死，丧葬
尽礼事，上表其门。白氏，太原人。夫慕释氏道，弃家为
僧。白氏年二十，留养姑不去，服勤绩纴，以供租税。夫
一日还，迫使他适，白断发，誓不从，夫不能夺，乃去。姑
年九十卒，竭力营葬，画姑像祀之终身。